Allt að tvö hundruð áhorfendur geta komið á íþrótta- og menningarviðburði með nýrri sóttvarnareglugerð sem tekur gildi á morgun. Almennar fjöldatakmarkanir verða rýmkaðar úr 20 í 50 með nýrri sóttvarnareglugerð á morgun.
Svandís Svavarsdóttir kynnti breytingar á sóttvarnareglum að loknum ríkisstjórnarfundi á tólfta tímanum. Samkomutakmarkanir verða rýmkaðar úr tuttugu í fimmtíu og heimilt verður að allt að 200 manns verði á íþrótta- og menningarviðburðum.
Þar sem hægt er að tryggja að fólk sé í sætum, að það sé einn metri á milli óskyldra aðila og að það sé hægt að halda til haga upplýsingum sem eru skráðar um hvern og einn.
Í skólum mega 150 vera saman í rými og fullorðnir fá að koma inn í leik- og grunnskóla. Þar verður almenna reglan einn metri. Veitingastaðir fá að hafa opið til klukkan ellefu í stað tíu og þá fá fleiri að koma saman í sundi og á líkamsræktarstöðvum.
Þarna erum við að tala um rýmkun sem nemur því sem að hver og einn rekstraraðili hefur leyfi fyrir úr 50 prósent í 75 prósent.
Reglurnar taka gildi strax á morgun og gilda í þrjár vikur.
Við erum náttúrulega með opnasta samfélag í Evrópu og sem betur fer erum við að stíga stór skref og erum að gera það núna strax en ekki einhvern tímann í óskilgreindri framtíð. Það breytir því ekki að við þurfum að halda áfram að gæta okkar og þetta er rosalega dýrmætur árangur og við vitum hvernig við eigum að fara að því að passa upp á hann.
Fjöldatakmarkanir verða rýmkaðar úr 20 í 50 með nýrri sóttvarnareglugerð, sem tekur gildi á morgun. Áhorfendur fá aftur að mæta á íþróttaviðburði og opnunartími veitingastaða verður lengdur um eina klukkustund. Ekkert kórónuveirusmit greindist innanlands í gær.